CELEX: 32021D1897
Language: bg
Date: 2021-06-28 00:00:00
Title: Решение (ЕС) 2021/1897 на Съвета от 28 юни 2021 година относно подписването от името на Европейския съюз и временното прилагане на споразумение за общо авиационно пространство между Европейския съюз и неговите държави членки, от една страна, и Украйна, от друга страна

3.11.2021   
               
               
                  BG
               
               
                  Официален вестник на Европейския съюз
               
               
                  L 387/1
               
            
         РЕШЕНИЕ (ЕС) 2021/1897 НА СЪВЕТА
         от 28 юни 2021 година
         относно подписването от името на Европейския съюз и временното прилагане на споразумение за общо авиационно пространство между Европейския съюз и неговите държави членки, от една страна, и Украйна, от друга страна
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 100, параграф 2 във връзка с член 218, параграфи 5 и 7 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     На 12 декември 2006 г. Съветът оправомощи Комисията да започне преговори с Украйна относно споразумение за общо авиационно пространство. В резултат на тези преговори Споразумението за общо авиационно пространство между Европейския съюз и неговите държави членки, от една страна, и Украйна, от друга страна (наричано по-долу „споразумението“) беше парафирано на 28 ноември 2013 г.
                  
               
                     (2)
                  
                  
                     Подписването на споразумението от името на Съюза и временното му прилагане не засягат разпределението на компетентностите между Съюза и неговите държави членки. Настоящото решение не следва да се тълкува като използване на възможността Съюзът да упражнява външната си компетентност по отношение на областите, попадащи в обхвата на споразумението, които попадат в обхвата на споделената компетентност, доколкото тази компетентност все още не е упражнявана вътрешно от Съюза.
                  
               
                     (3)
                  
                  
                     За да може от споразумението да произтекат ползи възможно най-скоро, то следва да се подпише и да се прилага временно до приключването на процедурите, необходими за влизането му в сила.
                  
               
                     (4)
                  
                  
                     Целесъобразно е да се определи процедурата, която трябва да се следва по отношение на позицията, която трябва да се заеме от името на Съюза във връзка с решенията на Съвместния комитет по член 15, параграф 3, буква а) от споразумението относно включването на законодателството на Съюза в приложение I към него,
                  
               ПРИЕ НАСТОЯЩОТО РЕШЕНИЕ:
         
            Член 1
            Подписването на споразумението от името на Съюза за общо авиационно пространство между Европейския съюз и неговите държави членки, от една страна, и Украйна, от друга страна, се одобрява, при условие че посоченото споразумение бъде сключено (1).
         
         
            Член 2
            Председателят на Съвета е оправомощен да посочи лицето (лицата), упълномощено(и) да подпише(ат) споразумението от името на Съюза.
         
         
            Член 3
            До приключване на процедурите, необходими за влизането му в сила, споразумението се прилага временно в съответствие с член 38, параграф 3 от него.
         
         
            Член 4
            Комисията се оправомощава да приеме, след като се консултира достатъчно рано със Съвета или неговите подготвителни органи, както Съветът реши, позицията, която трябва да се заеме от името на Съюза по отношение на решенията на Съвместния комитет съгласно член 15, параграф 3, буква а) от споразумението относно преразглеждането на приложение I към споразумението, доколкото то се отнася до включването на законодателство на Съюза в посоченото приложение, при условие че са необходими технически корекции.
         
         
            Член 5
            Настоящото решение влиза в сила в деня на приемането му.
         
         
            Съставено в Люксембург на 28 юни 2021 година.
            
               
                  За Съвета
               
               
                  Председател
               
               M. do C. ANTUNES
            
         
         
            (1)  Вж. страница 3 от настоящия брой на Официален вестник.